
Parlamentul României

Camera Deputaţilor

COMISIA PENTRU ADMINISTRAŢIE PUBLICĂ  


       6 mai  1998 AMENAJAREA TERITORIULUI ŞI ECHILIBRU 


 Nr.521/XVIII/6

ECOLOGIC
A V I Z

asupra proiectului de Lege privind responsabilitatea ministerială



Cu adresa nr.79 din 23 martie 1998, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării, cu proiectul de Lege privind responsabilitatea ministerială.



În  sedinţa din 6 mai 1998 , Comisia pentru administraţie publică, amenajarea teritoriului şi echilibru ecologic a examinat proiectul de lege sus- menţionat şi l-a avizat favorabil cu următoarele observaţii şi propuneri:



1. Întrucât din textul art.108 din Constituţia României , rezultă că responsabilitatea ministerială are un caracter complex şi vizează toate formele răspunderii juridice, se consideră necesar ca în afara răspunderii penale proiectul de lege să reglementeze şi răspunderea administrativă , civilă, disciplinară, materială, a demnitarilor .



Pentru aceste forme de răspundere s-ar putea adopta fie soluţia reglementării directe, fie cea a trimiterii la reglementări existente în domeniile respective.



2. În ce priveşte sfera de aplicare a prevederilor legii, comisia noastră consideră necesar să se prevadă în cuprinsul acestui proiect de lege, că în afara membrilor guvernului, sunt  supuşi dispoziţiilor acestui act normativ şi alte categorii de demnitari , care, deşi nu sunt membri ai Guvernului , au responsabilităţi deosebite în cadrul executivului, cum ar fi secretarii de stat , prefecţii ca reprezentanţi ai Guvernului în teritoriu, precum şi celor cu funcţii asimilate miniştrilor (avocatul poporului, preşedintele Curţii de Conturi, etc.)



Precizăm că acestor categorii de persoane  menţionate mai sus, nu li se aplică nici prevederile Statutului funcţionarilor publici , după cum se stabileşte în mod expres în art.3 alin.2 al respectivului proiect de act normativ.   



3. Potrivit alin. 3 al art. 108 din Constituţia României prin legea privind răspunderea ministerială, ar trebui să se stabilească precis cazurile de răspundere şi pedepsele aplicabile membrilor Guvernului , ceea ce nu se face prin proiectul de lege supus analizei, acesta limitându-se să facă doar o trimitere la legislaţia penală în vigoare fără a încrimina unele fapte penale specifice activităţii şi calităţii de demnitar, aşa cum este prevăzut în legislaţia altor ţări şi cum de fapt a existat şi în legislaţia românească până la instaurarea regimului comunist.



4. Pentru o reglementare cât mai completă a răspunderii ministeriale , propunem că în proiectul de lege să fie incluse şi unele texte (art.1-3, 6, 8, 14, 18, 19, 30-31) existente în propunerea legislativă având acelaşi obiect, avizată de comisia noastră cu nr.364/XVIII din 10 decembrie 1997.



De asemenea considerăm că se impune să fie  incluse în acest proiect de lege şi unele prevederi referitoare la celelalte forme ale răspunderii juridice.   




În raport cu obiectul şi conţinutul său proiectul de lege supus dezbaterii şi adoptării are un caracter de lege ordinară , conform prevederilor constituţionale.

